Predkladacia správa

Ministerstvu dopravy, pôšt a telekomunikácií SR vyplýva z uznesenia vlády Slovenskej republiky č. 43/2004 z 21. januára 2004 bod B.3 a jeho zmeny v bode D. uznesenia vlády Slovenskej republiky č. 669/2005 zo 7. septembra 2005 úloha každoročne počínajúc rokom 2006 vždy v termíne do 31. marca predkladať na rokovanie vlády správu o stave plnenia úloh akčného plánu za predošlý rok a aktualizáciu úloh akčného plánu v ďalších rokoch.
Akčný plán predstavuje konkrétny a záväzný harmonogram činností súvisiacich s procesom informatizácie spoločnosti. Akčný plán obsahuje záväzky týkajúce sa plnenia jednotlivých úloh ako aj zoznam inštitúcií zodpovedných za ich plnenie. Ministerstvo dopravy, pôšt a telekomunikácií SR zabezpečuje monitorovanie plnenia jednotlivých čiastkových úloh ostatnými ústrednými orgánmi štátnej správy.
Materiál „Správa o stave plnenia úloh Akčného plánu Stratégie informatizácie spoločnosti za rok 2005 a aktualizácia úloh akčného plánu v ďalších rokoch“ obsahuje súhrn konkrétnych krokov, ktoré vykonalo Ministerstvo dopravy, pôšt a telekomunikácií SR ako aj ďalšie ústredné orgány štátnej správy na zabezpečenie plnenia úloh akčného plánu. Materiál zároveň obsahuje aj celkové hodnotenie plnenia týchto úloh na základe stanovených merateľných ukazovateľov.
Predmetný materiál je harmonizovaný s uznesením vlády SR č. 557 z 13. júla 2005 – Stratégia konkurencieschopnosti Slovenska do roku 2010 – Akčné plány (Akčný plán – Informačná spoločnosť), uznesením vlády SR č. 837 z 19. októbra 2005 – Cestovná mapa zavádzania elektronických služieb verejnej správy a uznesením vlády SR č. 574 z 13. júla 2005 – Akčný plán trvalo udržateľného rozvoja v SR na roky 2005 – 2010.
Materiál bol prerokovaný v Rade vlády pre informatiku, ktorá svojim uznesením č.1/2006 z 27. 3. 2006 schválila predmetný materiál a odporučila Vláde SR zobrať správu na vedomie a schváliť aktualizáciu úloh akčného plánu v ďalších rokoch.
Predkladaný materiál nemá žiadne nové finančné nároky na štátny rozpočet, vzhľadom na to, že prostriedky na financovanie úloh z akčného plánu sú vyčlenené priamo v rozpočtoch pre jednotlivé rezorty. Vzhľadom na to, že v krajinách EÚ sú riešené podobné úlohy, očakávame pozitívny vplyv na zamestnanosť a životné prostredie.